《月下渡淮歌与马孟李三都尉舟中言怀》
明代·张元凯

日落淮水黄，月出淮水白。水流向东南，客行自西北。

辞家见月两回圆，长路悠悠始一千。簿书期会如束湿，卒史胥徒横索钱。

橐存无底空所有，但见三星恒在罶。身世漂零只酒尊，凉露凄蝉动高柳。

从事诸君尽弃繻，金堤赤岸争先驱。吁嗟百万任狼藉，何事囊粟号侏儒。

吾生一饱了吾愿，坐看鹪鹩飞不远。马控龙媒自有人，门藏金穴曾无援。

久拟山中赋考槃，何然燕垒巢其端。漆园傲吏日偃蹇，竹林酣士多摧残。

夜深月照芦洲寂，楼船有楫何须击。最喜黄头善掺挝，况邀白帻能吹笛。

淮阴黯惨生悲风，座中杯酌莫教空。若过韩侯钓鱼渚，便为长跪酹英雄。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。